
Nr. 22/382


Biroul Permanent

al

Camerei  Deputaţilor

Vă înaintăm, alăturat, raportul asupra Proiectul de Lege pentru modificarea şi completarea Ordonanţei de urgenţă a Guvernului nr.30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii, cu care Comisia pentru buget, finanţe şi bănci a fost sesizată în fond cu adresa Biroului Permanent nr.  PLx.324 din 22.06. 2009.

	PREŞEDINTE,

Viorel ŞTEFAN 


Parlamentul  României

	Comisia pentru buget, finanţe şi bănci
	
	Bucureşti,    16.09.2009
Nr. 382


RAPORT

asupra Proiectului de Lege pentru modificarea şi completarea Ordonanţei de urgenţă a Guvernului nr.30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii

Cu adresa nr. PLx.324 din 22 iunie 2009, Biroul Permanent conform art. 95 şi art. 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu Proiectul de Lege pentru modificarea şi completarea Ordonanţei de urgenţă a Guvernului nr.30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii.

La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi.
Prezentul proiect de Lege are ca obiect de reglementare eficientizarea procesului de absorbţie a fondurilor europene în domeniul achiziţiilor publice la nivel central şi local, prin implementarea unor recomandări ale Comisiei Europene în legislaţia internă în domeniu, în sensul extinderii ariei de verificare procedurală, majorării cuantmului sancţiunilor, precum şi modificării atribuţiilor M.F.P. prin lărgirea ariei acestora, angajament asumat de România în cadrul Capitolului 21.

In raport de obiectul şi conţinutul său, proiectul de Lege face parte din categoria legilor ordinare.

La lucrările comisiei au participat  27 deputaţi, din totalul de 32 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din data de 16 februarie 2009.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru modificarea şi completarea Ordonanţei de urgenţă a Guvernului nr.30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii, în şedinţa din data de 16.09.2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege cu amendamentele prezentate în anexă.

	PREŞEDINTE,

Viorel ŞTEFAN
	SECRETAR,

Iuliu NOSA


Expert parlamentar
Rădoi Florentina

ANEXĂ

AMENDAMENTE ADMISE

	Nr. crt.
	Text Senat
	Text amendament propus

(autor, apartenenţă politică)
	Motivaţia amendamentului/

sursa de finanţare

	1.
	Lege

Pentru modificarea şi completarea Ordonanţei de urgenţă a Guvernului nr. 30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii
	NEMODIFICAT
	

	2.
	Art. I. Ordonanţa de urgenţă a Guvernului nr. 30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii, publictă în Monitorul Oficial al României, Partea I, nr. 365 din 26 aprilie 2006, aprobată cu modificări şi completări prin Legea nr. 228/2007, cu modificările ulterioare, se modifică şi se completează după cum urmează
	NEMODIFICAT
	

	3.
	La articolul 1, alineatul (2) va avea următorul cuprins:

(2) In sensul prevederilor alin. (1), fac obiectul verificării aspectele procedurale aferente procesului de atribuire a contractelor cu valoare estimată, fără TVA, egală sau mai mare decât pragurile valorice prevăzute la art. 124 din Ordonanţa de urgenţă a Guvernului nr. 34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr. 337/2006, cu modificările şi completările ulterioare.
	NEMODIFICAT
	

	4.
	La articolul 1, după alineatul (2) se introduce un nou alineat, alin. (21), cu următorul cuprins:

(21) Prin excepţie de la dispoziţiile alin. (2), în cazul unor situaţii justificate, pot face obiectul verificării şi aspectele procedurale aferente procesului de atribuire a contractelor de lucrări/servicii cu valoare estimată, fără TVA, mai mică decât valorile prevăzute la alin.(2), metodologia de selecţie urmând să fie stabilită prin normele de aplicare ale prezentei ordonanţe de urgenţă.
	1. La Art. 1 alineatul (21) se modifică după cum urmează

(2¹) Prin excepţie de la dispoziţiile alin. (2), în cazul unor solicitări din partea  organismelor şi entităţilor publice, pot face obiectul verificării şi aspectele procedurale aferente procesului de atribuire a contractelor de lucrări/servicii cu valoarea estimată, fără TVA, mai mică decât valorile prevăzute la alin. (2).


	Trimiterea la sintagma „situaţii justificate”, care însă nu erau detaliate în textul articolului, conducea la o formulare ambiguă. Această formulare a fost corectată în mod corespunzător, prin menţionarea situaţiilor vizate de iniţiatorul proiectului de lege, respectiv cazul primirii unor solicitări din partea unor organisme sau entităţi publice.

	5.
	Art. 2 - Ministerul Finanţelor Publice, prin structurile sale specializate de la nivel central şi teritorial, efectuează verificarea procesului de atribuire a contractelor, în mod selectiv, pe baza analizei de risc.
	2.  Art. 2 se modifică după cum urmează:

Art. 2 - Ministerul Finanţelor Publice, prin structurile sale specializate de la nivel central şi teritorial, efectuează verificarea procesului de atribuire a contractelor, în mod selectiv, pe baza unor criterii de selecţie. Metodologia de selecţie va fi stabilită prin normele de aplicare ale prezentei legi”.


	Pentru mai buna organizare a textului, partea finală a art. 1, alin. (21) a fost mutată în finalul art. 2.

	6.
	La articolul 2, alineatele (2) şi (3) se abrogă.
	NEMODIFICAT
	

	7.
	La articolul 4, literele a) şi b) vor avea următorul cuprins:

a) verificarea derulării principalelor etape ale procedurilor de atribuire a contractelor prevăzute la art. 2 alin.(2) şi (21);

b) analiza documentaţiei de atribuire întocmită de autoritatea contractantă, în scopul atribuirii contractelor prevăzute la art. 1 alin.(2) şi (21).

-----------
	3. La articolul 4, literele a), b) şi c) vor avea următorul cuprins:

a) urmărirea derulării principalelor etape ale procedurilor de atribuire a contractelor prevăzute la art. 1 alin. (2) şi alin. (2¹)”.

b) NEMODIFICAT
c) elaborarea de rapoarte de activitate pentru fiecare procedură de atribuire a contractelor de achiziţie publică, a contractelor de cocesiune de lucrări publice şi a contratelor de concesiune de servicii, care a fost supusă verificării de către observatorii desemnaţi, în termen de 10 zile lucrătoare de la finalizarea activităţii de verificare.
	S-a avut în vedere mai buna încadrare în obiectul funcţie de verificare procedurală, care se realizează prin verificarea documentelor întocmite în cadrul procedurii de atribuire şi prin observarea în timp real a modului de derulare a procedurii de atribuire.

Expresia „verificarea derulării ...” priveşte mai degrabă un control ulterior, impunându-se amendarea textului prin evidenţierea explicită a  momentului şi modului în care se realizează verificarea. 

	8.
	După articolul 4 se introduce un nou articol, art. 41, cu următorul cuprins:

Art. 41. – Autorităţile contractante iniţiatoare ale procedurilor de atribuire, selectate pentru verificare, au obligaţia de a îndeplini în termenul stabilit prin dispoziţiile legislaţiei secundare, următoarele:

a) de a pune la dispoziţie decomentaţia de atribuire, în situaţia în care aceasta nu este disponibilă în sistemul electronic de achiziţii publice, precum şi toate documentele aferente derulării procedurii de atribuire;

b) de a informa asupra calendarului de derulare a procesului de evaluare a candidaturilor/ofertelor;

c) de a pune la dispoziţie raportul procedurii de atribuire, înainte de a fi aprobat de către conducătorul autorităţii contractante, în vederea asigurării scopului preventiv al funcţiei de verificare;

d) de a pune la dispoziţie contractul, imediat după semnarea documentului de ambele părţi.
	4. După articolul 4 se introduce un nou articol, art. 41, cu următorul cuprins:

NEMODIFICAT

a) NEMODIFICAT

b) de a informa asupra  calendarului de derulare a procesului de evaluare a candidaturilor/ ofertelor şi asupra oricăror modificări aduse calendarului de derulare a procesului de evaluare.

c) NEMODIFICAT

d)  de a notifica semnarea contractului/acordului cadru, în termen de 3 zile de la semnarea acestuia de către ambele părţi, precizând data semnării, ofertantul câştigător şi preţul”. 
	În condiţiile în care calendarul şedinţelor de evaluare a candidaturilor/ofertelor, reprezintă un element frecvent modificabil, pentru asigurarea scopului normei, este necesar ca obligaţia autorităţilor contractante de a informa UCVAP să fie extinsă şi asupra eventualelor modificări aduse calendarului comunicat iniţial.

În condiţiile în care verificarea contractului vizează numai elementele prevăzute în Lista de verificare nr. 17 din Ordinul nr. 2181/2007,  transmiterea integrală a contractului reprezintă un element birocratic, care se impune a fi corectat în consecinţă.

	9.
	La articolul 5, alineatul (1) va avea următorul cuprins:

(1) Pentru procedurile de atribuire care nu impun publicarea unui anunţ de participare în sistemul electronic de achiziţii publice, autorităţile contractante au obligaţia de a înştiinţa Ministerul Finanţelor Publice asupra procedurii ce urmează a fi derulată, la data iniţierii acestora.
	5. La articolul 5, alineatul (1) va avea următorul cuprins:

(1) Pentru procedurile de atribuire care nu impun publicarea unui anunţ de participare în sistemul electronic de achiziţii publice, autorităţile contractante au obligaţia de a înştiinţa Ministerul Finanţelor Publice asupra procedurii ce urmează a fi derulată, cu cel puţin 5 zile lucrătoare înainte de data limită stabilită pentru depunerea ofertei.
	Prin amendamentul propus, s-a urmărit eliminarea acelor situaţii în care înştiinţările sunt transmise Ministerului Finanţelor Publice în aceeaşi zi cu data stabilită pentru derularea negocierii şi finalizarea procedurii prin semnarea contractului, fapt care pune UCVAP în imposibilitatea de a mai desemna observatori.

	10.
	La articolul 10, alineatul (1) va avea următorul cuprins:

(1) Constituie contravenţii şi se sancţionează următoarele:

a) nerespectarea obligaţiei prevăzute la art. 41, cu amendă de la 5.000 de lei la 7.000 de lei;

b) încălcarea prevederilor art. 5 alin.(1), cu amendă de la 3.000 de lei la 5.000 de lei;

c) netrimiterea în termen de 3 zile lucrătoare a documentelor şi informaţiilor solicitate de observatorii desemnaţi, cu amendă de la 7.000 de lei la 10.000 de lei.
	6. La articolul 10, alineatul (1) va avea următorul cuprins:
 (1) Constituie contravenţii şi se sancţionează următoarele:

a) nerespectarea obligaţiei prevazute la art. 4¹, cu amendă de la 10.000 lei la 15.000 lei;

b) încălcarea prevederilor art. 5 alin. (1), cu amendă de la 5.000 lei la 7.000 lei;
c)  netrimiterea în termen de 3 zile lucrătoare a documentelor şi informaţiilor solicitate de observatorii desemnaţi, cu amendă de la 15.000 lei la 20.000 lei”.

	În raport cu valoarea plafoanelor de verificare prevăzute în proiectul de lege, se impune revizuirea corespunzătoare a contravenţiilor, pentru consolidarea rolului preventiv al UCVAP.

	11.
	Articolul 13 se abrogă.
	NEMODIFICAT
	

	12.
	Art. II. Prezenta lege intră în vigoare la 10 zile de la publicare.
	NEMODIFICAT
	

	13.
	Art. III – Ordonanţa de urgenţă a Guvernului nr. 30/2006 privind funcţia de verificare a aspectelor procedurale aferente procesului de atribuire a contractelor de achiziţie publică, a contractelor de concesiune de lucrări publice şi a contractelor de concesiune de servicii, Publicată în Monitorul Oficial al României, Partea I, nr. 365 din 26 aprilie 2006, aprobată cu modificări şi completări prin Legea nr. 228/2006, cu modificările ulterioare, precum şi cu modificările şi completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.
	NEMODIFICAT
	


